
Atbildes uz 30.03.2026. iesniegtajiem jautājumiem 


	1. jautājums:
“Āgenskalns” projektēšanas uzdevuma 3.3. punktā norādītas konkrētas vietas, kurās jāparedz velo infrastruktūra, segtās velo novietnes un dzeramā ūdens krāna atrašanās vietas. Pārējos objektu projektēšanas uzdevumos minēts, ka šīs vietas ir jāparedz, bet nav norādīta konkrēta atrašanās vieta. Lūdzu precizēt, vai visos objektos, projektēšanas darbu robežās, ir jāparedz dzeramā ūdens krāns un velo novietne ar videonovērošanu? 
Atbilde:
Komisija skaidro, ka visos objektos projektēšanas darbu robežās ir jāparedz visi projektēšanas uzdevumā prasītie elementi, t.sk. velo infrastruktūra, segtās velo novietnes ar videonovērošanu un dzeramā ūdens krāni. Gadījumos, kad projektēšanas uzdevumā nav norādītas konkrētas šo elementu atrašanās vietas, tās nosaka un piedāvā projektētājs, saskaņojot risinājumus ar pasūtītāju.

	2. jautājums:
Visu objektu projektēšanas uzdevumos ir norādīts “Paredzēt gājēju šķērsošanas vietu pār dzelzceļu aprīkošanu (labirints, skaņas signāls un luksofors)”. Vai šādas vietas jāparedz arī stacijās, kurās uz doto brīdi jau ir divlīmeņa gājēju šķērsošanas pārvads? (Daugmale, Depo, Jāņavārti).
Atbilde:
Komisija skaidro, ka gājēju šķērsošanas vietu aprīkošana ar drošības elementiem (labirints, skaņas signāls un luksofors) attiecas uz vienlīmeņa šķērsojumiem. Ja konkrētajā stacijā jau ir izbūvēts divlīmeņu gājēju šķērsojums (piemēram, pārvads vai tunelis), tad papildu aprīkojums nav nepieciešams, ja netiek paredzēta vienlīmeņa šķērsošana. Savukārt, ja teritorijā paralēli divlīmeņu risinājumam tiek saglabāts vai paredzēts arī vienlīmeņa šķērsojums, tad tas ir jāaprīko atbilstoši projektēšanas uzdevuma prasībām.

	3. jautājums:
Projektēšanas uzdevumu 3.3. punktā norādīts “Paredzēt gājēju šķērsošanas vietu pār dzelzceļu aprīkošanu (labirints, skaņas signāls un luksofors)”. Vai šie skaņas signāli gājēju un velo luksoforam ir jāparedz kā autonomi no dzelzceļa kopējās signalizācijas sistēmas, vai jāintegrē kopējā dzelzceļa vadības un signalizācijas sistēmā? Vēršam pasūtītāja uzmanību uz to, ka integrēt kopējā dzelzceļa vadības un signalizācijas sistēmā var būtiski palielināt būvdarbu izmaksas un darbu robežas.
Atbilde:
Komisija skaidro, ka gājēju un velosipēdistu šķērsošanas vietu skaņas signāli un luksofori ir jāintegrē kopējā dzelzceļa vadības un signalizācijas sistēmā.
Minētais aprīkojums darbojas tiešā sasaistē ar dzelzceļa infrastruktūras darbību un kustības organizāciju, līdz ar to autonoms risinājums nav pieļaujams. Projektēšanas gaitā jāparedz attiecīgie tehniskie risinājumi un tie jāsaskaņo ar dzelzceļa infrastruktūras turētāju un citām kompetentajām institūcijām.

